
Text rozhodnutia
Súd: Krajský súd Trenčín Spisová značka: 13S/123/2014 Identifikačné číslo súdneho spisu: 3014200469 Dátum vydania rozhodnutia: 11. 05. 2016 Meno a priezvisko sudcu, VSÚ: JUDr. Ing. Miroslav Manďák ECLI: ECLI:SK:KSTN:2016:3014200469.5 Uznesenie Krajský súd v Trenčíne v právnej veci žalobkyne Slovenskej konsolidačnej, a.s., so sídlom Cintorínska 21, Bratislava, IČO: 35 776 005, proti žalovanému KRIVANKON, k.s. so sídlom kancelárie Trnavská cesta 74/B, Bratislava, IČO: 47 752 785, správca úpadcu Poľnohospodárske družstvo 1. máj v konkurze, Zliechovská cesta 384, Košeca, IČO: 00 200 115, o určenie popretej pohľadávky, takto r o z h o d o l : Krajský súd konanie z a s t a v u j e . Žiaden z účastníkov n e m á právo na náhradu trov konania. o d ô v o d n e n i e : Žalobkyňa sa podanou žalobou na tunajšom krajskom súde domáha určenia popretej pohľadávky. Uznesením tunajšieho súdu zo dňa 28.05.2014, č.k. 13S/123/2014-8 bola žalobkyni uložená povinnosť, aby do 15 dní od doručenia uznesenia zložila na účet tunajšieho súdu preddavok na trovy konania vo výške 309,35 euro. Zároveň bola žalobkyňa v uznesení poučená, že ak preddavok nezloží, súd konanie zastaví. Toto uznesenie si žalobkyňa prevzala dňa 04.06.2014. Voči uzneseniu sa žalobkyňa odvolala a Najvyšší súd Slovenskej republiky svojím uznesením zo dňa 03.02.2016, sp. zn. 10Sžso/15/2015 prvostupňové rozhodnutie potvrdil. Uznesením tunajšieho krajského súdu zo dňa 13. apríla 2016, č.k. 13S/123/2014 - 100, bola žalobkyňa určená nová 15 dňová lehota na zaplatenie preddavku na trovy konania vo výške 309,35 euro (ktorá povinnosť bola žalobkyni uložená vyššie uvedeným uznesením tunajšieho súdu zo dňa 28.05.2014, č.k. 13S/123/2014-8) s poučením, že ak žalobkyňa preddavok nezloží, súd konanie zastaví podľa § 32 ods. 11 veta druhá zákona č. 7/2005 Z.z.. Toto uznesenie si žalobkyňa prevzala dňa 20.04.2016. Posledný deň lehoty na zaplatenie predpísaného preddavku 309,35 euro je deň 05.05.2016, ktorý pripadol na štvrtok a uvedený deň nebol sviatok. Ako vyplýva z obsahu súdneho spisu i súdneho manažmentu, žalobkyňa doposiaľ preddavok nezložila. Žalobkyňa si teda nesplnila procesnú povinnosť, ktorej dôsledkom je zastavenie konania. Podľa § 32 ods. 11 veta prvá a druhá zákona č. 7/2005 Z.z., súd uloží navrhovateľovi a odporcovi, ktorým je popierajúci veriteľ, zložiť preddavok na trovy konania vo výške základnej sadzby tarifnej odmeny za päť úkonov právnej služby podľa osobitného predpisu. Ak navrhovateľ preddavok nezloží, súd konanie zastaví. Preto krajský súd za použitia vyššie cit. ust. § 32 ods. 11 veta druhá zákona č. 7/2005 Z.z. konanie zastavil. O náhrade trov konania rozhodol krajský súd tak, že žiaden z účastníkov nemá právo na náhradu trov konania, čo je odôvodnené ustanovením § 146 ods. 1 písm. c/ O.s.p, keď krajský súd nezistil zákonné podmienky pre použitie ustanovenia § 146 ods. 2 O.s.p.. Toto rozhodnutie prijal senát Krajského súdu v Trenčíne pomerom hlasov 3:0 (§ 3 ods. 9 veta posledná zákona č. 757/2004 Z.z.). Pre úplnosť krajský súd uvádza, že podaním zo dňa 07.04.2016 oznámil žalovaný súdu, že po preskúmaní všetkých podkladov priložených k prihláške uznáva prihlásené pohľadávky žalobkyne pod č. 13/S-1 až 13/S-50 v celkovej výške 582 890,53 euro, o čom žalovaný informoval žalobkyňu listom zo dňa 30.09.2015. Poučenie: Proti tomuto uzneseniu j e p r í p u s t n é odvolanie do 15 dní od jeho doručenia, písomne v dvoch vyhotoveniach, cestou tunajšieho krajského súdu na Najvyšší súd Slovenskej republiky. Podľa § 42 ods. 3 a § 205 ods. 1 O.s.p., odvolanie musí mať tieto náležitosti: ktorému súdu je určené, kto ho robí, ktorej veci sa týka a čo sleduje, musí byť podpísané a datované, proti ktorému rozhodnutiu súdu smeruje, v akom rozsahu rozhodnutie napáda, v čom sa toto rozhodnutie, alebo postup súdu považuje za nesprávny a čoho sa odvolateľ domáha.

